จัดหนัก
ควันหลงจากมาตรการช็อปช่วยชาติที่ออกมาเมื่อสิ้นปี 2558 จนทำให้หลายห้างคนเข้าคิวยาวทั้งช็อปสินค้า และรอใบกำกับภาษี
5 ม.ค. 2559

ควันหลงจากมาตรการช็อปช่วยชาติที่ออกมาเมื่อสิ้นปี 2558 จนทำให้หลายห้างคนเข้าคิวยาวทั้งช็อปสินค้า และรอใบกำกับภาษี 
งานนี้ ประสงค์ พูนธเนศ อธิบดีกรมสรรพากร รับการบ้านมาจาก อภิศักดิ์ ตันติวรวงศ์ รมว.คลัง มาหามาตรการให้คนไทยมีการใช้จ่ายเพิ่มขึ้น หวังกระตุ้นเศรษฐกิจ ก็เลยคิดสูตรแรกออกมา ให้ช็อปช่วยชาติแค่ 3 วัน
พอส่งการบ้านไปก็ถูก รมว.คลังตีกลับทันที ว่า อุตส่าห์จะให้ของขวัญคนไทย ถ้าออกช่วยระยะสั้นๆ 3 วัน แค่นี้ไม่พอ ไม่ถือว่าเป็นของขวัญ พร้อมสั่งการให้เพิ่มเป็น 7 วัน
อธิบดีกรมสรรพากร ดีดลูกคิดรางแก้ว คำนวณแล้ว 7 วัน ก็ได้ เพราะถึงอย่างไรก็สูญรายได้ 5,000 ล้านบาทใกล้เคียงกัน
ที่แน่ๆ รัฐบาลชุดนี้ติดใจแล้ว เพราะถึงเสียรายได้ประเทศ แต่ได้กล่อง ได้ใจคนไทยเต็มร้อย
สงกรานต์นี้เลยเตรียมรับของขวัญ ช็อปช่วยชาติอีกรอบ จัดหนักไปเลย 7 วันอีกรอบ